范成大
重阳后，半月天气温丽，忽变奇寒，晦日大雪
狂飙吹小春，刮面剧剑鋩。
云气泼浓墨，午窗变曛黄。
六花大如掌，浩荡来无乡。
青女正熟睡，不记行新霜。
寒暑故密移，滕巽乃尔狂。
南邻炭未买，北邻绵未装。
敢论酒价涌，束薪逾桂芳。
岂不解蚤计，善舞须袖长。
频年田薄收，十家九空囊。
被冻知不免，但恨太匆忙。
今朝复何朝，晴色挂屋梁。
人物各解严，儿童笑相将。
熙如谷黍温，免作沟木僵。
两邻报无恙，为汝歌慨慷。